এশিয়া কাপ ২০২২: শ্রীলঙ্কার বিপক্ষে হেরে ভারত এশিয়া কাপে বাদ পড়ার দ্বারপ্রান্তে, হারের কারণ কী
ভারত এখন এশিয়া কাপ থেকে বাদ পড়ার দ্বারপ্রান্তে।
শ্রীলঙ্কার বিপক্ষে সুপার ফোর পর্বের ম্যাচে টানটান উত্তেজনার ম্যাচে শেষ পর্যন্ত হেরে গিয়েছে রোহিত শর্মার দল।
টসে জিতে ফিল্ডিং করার সিদ্ধান্ত নিয়েছিল শ্রীলঙ্কা।
শুরুতে ব্যাট করে ভারত ১৭৩ রান তুলতে সক্ষম হয়। জবাবে শ্রীলঙ্কা এক বল ও ৬ উইকেট হাতে রেখে সুপার ফোর পর্বে নিজেদের দ্বিতীয় জয় তুলে নিয়েছে।
শ্রীলঙ্কার ফাইনাল খেলা এখন অনেকটাই নিশ্চিত।
একশো তিয়াত্তর রান করার পরেও দল হেরে গিয়েছে এবং রোহিত শর্মা ম্যাচের শেষে বলেছেন, "আমরা ১০ থেকে ১৫ রান কম করেছি।"
ব্যাট হাতে এখনও পর্যন্ত ভারত ঠিক জ্বলে উঠতে পারেনি।
টি-টোয়েন্টি ক্রিকেটে কিছু ওভার থাকে যেখানে ১৫-২০ রান নিয়ে রান রেট বাড়িয়ে নিতে হয়, প্রতিপক্ষকে প্রথম বল থেকে চাপে রাখতে হয়।
ভারত এই ওভারগুলো বের করতে পারেনি।
কেবলই প্রথম থেকে শেষ পর্যন্ত একটা নির্দিষ্ট গতিতে ব্যাট করে গিয়েছে।
আগের দুই ম্যাচে ভারতের হয়ে দারুণ ব্যাট করা ভিরাট কোহলি গতকাল চার বল খেলে কোনও রান করতে পারেননি।
রোহিত শর্মা গত রাতে ভালো ইনিংস খেলেছেন। একচল্লিশ বলে ৭২ রানের একটি ইনিংসে তার সাথে কাউকে পাননি।
ভারতের মিডল অর্ডারের রান ছিল এমন - সুরিয়াকুমার ইয়াদাভ ২৯ বলে ৩৪, ঋষাভ পান্ত ১৩ বলে ১৭, হার্দিক পান্ডিয়া ১৩ বলে ১৭।
এই ইনিংসগুলো ঠিক নিজেদের খোলস থেকে কখনোই বের হতে পারেনি। আর যখনই আক্রমণ করার চেষ্টা করেছেন তারা আউট হয়ে গেছেন।
শেষ দুই ম্যাচেই ভারত ১৫ ওভারের মধ্যে ছয় উইকেট হারিয়েছে। অর্থাৎ স্বীকৃত ব্যাটসম্যানরা যথেষ্ট সময় উইকেটে থাকতে পারেননি।
শেষ দিকে রাভিচান্দ্রান আশ্বিনের ৭ বলে ১৫ রানের ইনিংসটা ভারতকে কিছুটা সাহায্য করেছে। কিন্তু শেষ পর্যন্ত সেটা যথেষ্ট প্রমাণিত হয়নি।
ভারতের সাবেক ক্রিকেটার আকাশ চোপড়া টুইটারে লিখেছেন, "বোলিং ভারতের দুর্বল জায়গা। এটার দিকে আঙ্গুল তোলার দরকার নেই। শক্তির জায়গা ব্যাটিং সেটা তো জ্বলে উঠতে পারেনি। ১৫-২০ রানের ওভারগুলো নেই। এখানেই আসলে ভুল হয়ে যাচ্ছে। এমনকি ভারতের ব্যাটিং পুরো ২০ ওভার ব্যাট করতে পারছে না, যে কারণে পুরোপুরি হাতখোলা ব্যাটিং দেখা যাচ্ছে না।"
জনপ্রিয় ক্রিকেট ওয়েবসাইট ইএসপিএন ক্রিকিনফোর বিশ্লেষণে ভারতের ক্রিকেটার চেতেশ্বর পুজারা বলেছেন, "৬ থেকে ১৫ ওভারের মধ্যে ভারতের ব্যাটিং একটা সমস্যা তৈরি করছে।"
তিনি আরও বলেছেন, ভারত কোনওভাবেই রাভিন্দ্রা জাদেজার অভাব পূরণ করতে পারছেনা।
পুজারার পরামর্শ, "জাদেজার পরিবর্তে আকশার প্যাটেলকে যেহেতু নেয়া হয়েছে, তাকে খেলানো হোক।"
ভারতের বোলিং এই টুর্নামেন্টে এমনিই দুর্বল। জসপ্রিত বুমরাহ'র না থাকা অনুভব করেছে ভারত।
কিন্তু ভারতের সাবেক ক্রিকেটার হরভজন সিং বলছেন, 'আরও তো বোলার ছিল, তাদের কেন নেয়া হলো না'।
একটি টুইটে তিনি লিখেছেন, "উমরান মালিক কোথায়, যিনি ১৫০ কিলোমিটার গতিতে বল করতে পারেন। দীপক চাহার কোথায়। এরা কি সুযোগ দাবি করেন না?"
দিনেশ কার্তিককে নিয়মিত খেলানো হয় না কেন? এই প্রশ্নও তুলেছেন হরভজন সিং।
তবে তিনি বলেন, "শ্রীলঙ্কার বিপক্ষে ভারত হেরে যাবে এটা মেনে নেয়া কঠিন। কিন্তু শ্রীলঙ্কা আসলেই দারুণ ক্রিকেট খেলেছে এবং তারাই আজকের ম্যাচে শ্রেয়তর দল ছিল।"
ভারতের আরশদিপ সিং দুই ম্যাচেই অল্প রান বাঁচানোর লক্ষ্য নিয়ে শেষ ওভারে দারুণ বল করেছেন।
তবে ভারতের স্পিনারদের ততটা কার্যকর মনে হয়নি।
শেষ চার ওভারে ২০২২ সালে ভারতের বোলাররা বেশ খরুচে ছিলেন তাদের মধ্যে আরশদিপ সিংই একমাত্র ব্যতিক্রম।
দুই হাজার বাইশ সালে ভারতের বোলারদের শেষ চার ওভারের ইকোনমি রেট-
আভেশ খান ওভারপ্রতি ১৮ রান,
হারশাল প্যাটেল ওভারপ্রতি ১১ রান,
হার্দিক পান্ডিয়া ওভারপ্রতি ১০.২৫ রান,
ভুবনেশ্বর কুমার ওভারপ্রতি ১০ রান,
রাভি বিষ্ণই ওভারপ্রতি ৮ রান,
আরদিপ সিং ওভারপ্রতি- ৬.৭ রান।
ভারতের ক্রিকেট বিশ্লেষক হারশা ভোগলে লিখেছেন, "অনেক দিন ধরেই বলে আসছি, দাসুন শানাকা শেষ ওভারগুলোতে সেরাদের কাতারে।"
শ্রীলঙ্কা ১৭৩ রান তাড়া করতে নেমে যেভাবে শুরু করেছিল সেটার প্রশংসা করেছেন হারশা।
দাসুন শানাকা ম্যাচসেরার পুরস্কার পেয়েছেন। তিনি ২৬ রান দিয়ে দুই উইকেট নিয়েছেন। একশো তিরাশি স্ট্রাইক রেটে তুলেছেন ৩৩ রান।
শ্রীলঙ্কার উদ্বোধনী জুটি শুরু থেকেই জয়ের ভিত গড়ে দিয়েছিল, ১১ ওভার ১ বলে পাথুম নিসাঙ্কা ও কুশল মেন্ডিস ৯৭ রান তুলেছিলেন।
দুজনই ৩৭ বল খেলে আউট হয়েছেন, নিসাঙ্কা তুলেছেন ৫২। কুশল মেন্ডিস ৫৭।
অস্ট্রেলিয়ান ক্রিকেট সাংবাদিক অ্যান্ড্রু ম্যাকগ্ল্যাশান টুইট করে মনে করিয়ে দিলেন, সাম্প্রতিক সময়ে শ্রীলঙ্কা ভালো ফর্মে আছে।
"অস্ট্রেলিয়ার বিপক্ষে ওয়ানডে সিরিজ জিতেছে, টেস্টে সমতা ছিল অস্ট্রেলিয়া ও পাকিস্তানের বিপক্ষে এবং এখন তারা এশিয়া কাপের ফাইনাল খেলার দ্বারপ্রান্তে।"
ফাইনাল খেলার জন্য ভারত এখন তাকিয়ে আছে পাকিস্তানের হারের দিকে।
পাকিস্তানের এখনও দুই ম্যাচ আছে।
এই দুই ম্যাচে যদি পাকিস্তান হেরে যায়, শ্রীলঙ্কা আফগানিস্তানের বিপক্ষে যদি জিতে যায় এবং ভারত আফগানিস্তানের বিপক্ষে বড় ব্যবধানে জয় পায় তবেই তারা ফাইনাল খেলতে পারবে।
ক্রিকেট পরিসংখ্যানবিদ মাজহার আরশাদ মনে করেন, ভারত এই টুর্নামেন্টে যথেষ্ট ভালো ক্রিকেট খেলেছে।
"টসে হেরেছে ভারত, যেটা কিনা দুবাইয়ে খুবই গুরুত্বপূর্ণ। তাদের সেরা বোলার বুমরাহ নেই, তবুও শেষ ওভার পর্যন্ত লড়ছে। দলটার ইনটেন্ট ভালো ছিল, বিশেষত ব্যাটিংয়ে গত বছরের টি-টোয়েন্টি বিশ্বকাপের চেয়ে অনেক ভালো খেলেছে ভারত।"
টসের ব্যাপারটা ইএসপিএন ক্রিকিনফোর ডাটা বিশেষজ্ঞ গাউরাভ সুন্দরারামান লিখেছেন, "এটা অজুহাত নয় কিন্তু টস দুবাইয়ে অনেক বড় ফ্যাক্টর। প্রথমে ব্যাট করলে অন্তত ১৮৫ পার করতে হবে।"
তার বিশ্লেষণে উঠে এসেছে, "গত ১৯ ম্যাচের ১৭টিতেই যে দল রান তাড়া করেছে তারাই জয় পেয়েছে দুটি ম্যাচ বাদে। একটি নিউজিল্যান্ড বনাম স্কটল্যান্ড অন্যটি ভারত ও হংকং।"

ভারত এখন এশিয়া কাপ থেকে বাদ পড়ার দ্বারপ্রান্তে।